CELEX: 32017R0636
Language: et
Date: 2017-03-30 00:00:00
Title: Komisjoni rakendusmäärus (EL) 2017/636, 30. märts 2017, teatavate kaupade klassifitseerimise kohta kombineeritud nomenklatuuris

5.4.2017   
               
               
                  ET
               
               
                  Euroopa Liidu Teataja
               
               
                  L 91/4
               
            KOMISJONI RAKENDUSMÄÄRUS (EL) 2017/636,
      30. märts 2017,
      teatavate kaupade klassifitseerimise kohta kombineeritud nomenklatuuris
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
      ning arvestades järgmist:
      
                  (1)
               
               
                  Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
               
            
                  (2)
               
               
                  Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
               
            
                  (3)
               
               
                  Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
               
            
                  (4)
               
               
                  On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel teatava perioodi vältel vastavalt määruse (EL) nr 952/2013 artikli 34 lõikele 9. Kõnealuseks ajavahemikuks tuleks kehtestada kolm kuud.
               
            
                  (5)
               
               
                  Käesoleva määrusega ette nähtud meetmed on kooskõlas tolliseadustiku komitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
      Artikkel 2
      Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 30. märts 2017
         
            
               Komisjoni nimel
            
            
               presidendi eest
            
            
               maksunduse ja tolliliidu peadirektoraadi
            
            
               peadirektor
            
            Stephen QUEST
         
      
      
         (1)  ELT L 269, 10.10.2013, lk 1.
      
         (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
         LISA
         
                     Kauba kirjeldus
                  
                  
                     Klassifikatsioon (CN-kood)
                  
                  
                     Põhjendus
                  
               
                     (1)
                  
                  
                     (2)
                  
                  
                     (3)
                  
               
                     Turvavööde lukustusmehhanismina kasutatav pandlapaar. Kummalgi pandlal on metallist lukustusmehhanism, plastkorpus, tekstiilrihm, metallist ühenduselemendid ja elektriline sensor, mis annab helisignaali, kui sõiduki turvavööd peaksid olema kinnitatud, kuid ei ole.
                     Toote kogumassist on süsinikteras 56 %, plastid 21 %, tekstiilid 13 % ja muud materjalid 10 %.
                     Toode on turvavöökomplekti osa, mida kasutatakse näiteks mootorsõiduki istmete puhul.
                     Vt foto (*1)
                     
                  
                  
                     8308 90 00 
                  
                  
                     Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3 b, 4 ja 6, XV jaotise märkusega 3 ning CN-koodide 8308 , 8308 90 00  sõnastusega.
                     Tootel on pandla objektiivsed omadused, kuna see toimib lukustusmehhanismina.
                     Toodet ei või klassifitseerida mitteväärismetallist lukuna rubriiki 8301 , kuna see ei ole võtmega toimiv ega tähtede või märkide kombinatsiooniga juhitav seade, ega ka elektriline lukk (vt ka HSi selgitavad märkused, rubriik 8301 ).
                     Toodet ei või klassifitseerida rubriiki 8302  kui mitteväärismetallist kinnitusdetailid, furnituurid jms tooted autokere jaoks, kuna toode ei ole autokere osa, vaid on turvavöökomplekti osa.
                     Samuti ei või toodet klassifitseerida rubriiki 8708  kui turvavöö osa, kuna nimetatud rubriik hõlmab üksnes rubriikide 8701 –8705  sõidukite turvavöösid, kuid mitte nende osasid.
                     Samuti ei või toodet klassifitseerida mittekomplektse turvavööna rubriiki 8708 21 , sest toode on vaid üks osa komplektsest turvavööst (mis koosneb viiest peamisest osast: pandlad, tõmburid, kinnituspunktid, lindid ja lukustuskeeled), ning seega ei ole tootel tollile esitatud kujul komplektse või valmistoote põhiomadusi.
                     Toode, mida ei saa tema objektiivsete omaduste ja tunnuste alusel klassifitseerida konkreetsesse rubriiki, on siiski oma objektiivsete tunnuste ja omaduste järgi kõige lähemal rubriigi 8308  pannaldele. Seepärast tuleb toode klassifitseerida CN-koodi 8308 90 00  alla kui mitteväärismetallist pannal.
                  
               
            
         
            (*1)  Foto on üksnes illustreeriv.